เงินเยนขาดตลาด
อัตรารับแลกลดฮวบเหลือแค่ 28 - 29 บาท ร้านค้าแบงก์ต้องสั่งจำกัดจำนวนต่อราย
12 เม.ย. 2556

อัตรารับแลกลดฮวบเหลือแค่ 28 - 29 บาท ร้านค้าแบงก์ต้องสั่งจำกัดจำนวนต่อราย
แบงก์ร้านแลกเงินจำกัดจำนวนเงินเยนขาดตลาดหนัก ร้านรับแลกแบงก์ไม่มีให้แลกจนต้องจำกัดจำนวนแถมขอตรวจวีซ่า 
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ (TAFEX) และกรรมการผู้จัดการ บริษัท ทเวลฟ์ วิคทอรี่ เอ็กเชน เปิดเผยว่า ขณะนี้ธุรกิจร้านรับแลกเปลี่ยนเงินตราในไทยและธนาคารพาณิชย์กำลังประสบภาวะขาดแคลนเงินสกุลเยนอย่างหนัก ซึ่งเป็นผลมาจากการที่ธนาคารกลางญี่ปุ่น (บีโอเจ) ดำเนินนโยบายผ่อนคลายเชิงรุกมากกว่าที่ตลาดคาดการณ์ไว้ทำให้สกุลเงินเยนอ่อนค่าลงรวดเร็ว 
ทั้งนี้ ประกอบกับการเข้าสู่เทศกาลวันหยุด ซึ่งมีคนเดินทางออกไปท่องเที่ยวต่างประเทศ โดยเฉพาะญี่ปุ่นค่อนข้างมาก จึงทำให้เกิดภาวะเงินเยนมีปริมาณไม่พอให้แลก
“เงินเยนเริ่มขาดตลาดมาได้ประมาณ 2 สัปดาห์แล้ว ไม่เฉพาะร้านแลกเงิน ธนาคารเองก็ไม่มีให้เหมือนกัน ธนาคารบางแห่งมาขอซื้อกับเราก็มี แบ่งสันปันส่วนกันไป เพราะช่วงนี้การไปเที่ยวญี่ปุ่นถูก คนไทยจึงแห่ไปกันมาก ธุรกิจมาซื้อไปชำระสินค้าล่วงหน้าหรือเก็งกำไรก็มี เพราะขณะนี้เยนอ่อนมากกว่าความเป็นจริง” น.ส.ชนาพร กล่าว
น.ส.ชนาพร กล่าวว่า จากปัญหาการขาดแคลนเงินเยนที่เกิดขึ้น ทำให้ขณะนี้ร้านรับแลกเงินส่วนใหญ่ต้องจำกัดโควตาในการแลกเงินเยนกับลูกค้าเอาไว้ที่รายละ 2 - 3 แสนเยน เพื่อให้สามารถบริการลูกค้าได้ทั่วถึง แต่ก็เชื่อว่าภาวะที่เกิดขึ้นนี้จะเป็นปัญหาชั่วคราวที่เกิดขึ้นตามฤดูกาลเท่านั้น โดยคาดว่าหากผ่านพ้นช่วงเทศกาลสงกรานต์ไปแล้ว ร้านแลกเงินและธนาคารจะกลับมาให้บริการได้ตามปกติ 
นางอรอาภา พูนทรัพย์มณี ผู้บริหารฝ่ายการตลาด บริษัท ซุปเปอร์ริช ไทยแลนด์ กล่าวว่า ปัญหาขาดแคลนเงินสกุลเยนขณะนี้ เกิดจากคนไทยเดินทางไปท่องเที่ยวญี่ปุ่นในช่วงวันหยุดเป็นจำนวนมาก อย่างไร ก็ตาม บริษัทยังมีเงินเยนในสต๊อกบางส่วนเก็บเอาไว้ให้บริการลูกค้า แต่ช่วงนี้อาจจำกัดโควตาในการแลกเอาไว้ที่ไม่เกิน 2 - 3 แสนเยนต่อราย
ขณะที่ นายสุกิจ สุสมากุลวงศ์ ผู้จัดการร้านแกรนด์ ซุปเปอร์ริช ร้านรับซื้อขายแลกเปลี่ยนเงินตราต่างประเทศ เปิดเผยว่า มีปรากฏการณ์เงินเยนของญี่ปุ่นขาดตลาดจริงๆ จนหาซื้อเงินเยนได้ยากมาก เพราะค่าเงินเยนอ่อนค่าลงมาก บวกกับเงินบาทไทยก็แข็งค่าขึ้น ทำให้ผู้ที่ต้องการใช้จ่ายเงินเยนในการชำระค่าสินค้า บริการ ชำระหนี้ หรือไปท่องเที่ยวญี่ปุ่นได้ประโยชน์ ยกกำลังสอง 
“ขณะนี้อัตราขายเงินเยนของเราแพง กว่าแบงก์เฉลี่ย 0.70 - 0.80 บาทต่อ 100 เยน จากปกติร้านแลกเปลี่ยนเงินจะขายถูกกว่าแบงก์เยอะ แต่เป็นสถานการณ์พิเศษ” นายสุกิจ กล่าว 
นางพรรณพร คงยิ่งยง ผู้ช่วยผู้จัดการใหญ่อาวุโส สายเครือข่ายสาขา ธนาคารไทยพาณิชย์ กล่าวว่า จากภาวะขาดแคลนเงินเยนที่เกิดขึ้น ทำให้ธนาคารได้กำชับไปยังบูธแลกเงินของธนาคารให้พยายามขายเงินเยนให้กับคนที่มีความจำเป็นต้องเดินทางจริง เนื่องจากขณะนี้มีคนบางส่วนที่ยังไม่เดินทาง แต่ต้องการอาศัยจังหวะที่เยนอ่อนค่ามาแลกเก็บไว้ล่วงหน้า
แหล่งข่าวจาก สายตลาดการเงิน ธนาคารแห่งประเทศไทย (ธปท.) เปิดเผยว่า ธปท.ไม่ได้เข้าไปทำอะไรกับสภาพคล่องเงินเยนเลย แต่ตลาดคาดการณ์มาตรการอัดฉีดเงินเข้าสู่ระบบของธนาคารกลางญี่ปุ่นว่าต้องทำต่อเนื่อง ทำให้เงินเยนอ่อนค่าลงต่อเนื่อง จึงเกิดการซื้อเยนเก็บ 
จากการตรวจสอบอัตราแลกเปลี่ยนเงินเยน ในวันที่ 11 เม.ย. ธนาคารกรุงเทพ กำหนด ราคารับซื้อ 28.67 บาทต่อ 100 เยน ขายออก 29.80 บาทต่อ 100 เยน ไทยพาณิชย์รับซื้อที่ 28.52 บาทต่อ 100 เยน ขายออก 29.99 บาทต่อ 100 เยน กสิกรไทยรับซื้อ 28.615 บาทต่อ 100 เยน ขายออกที่ราคา 29.687 บาทต่อ 100 เยน